SKRIFTLIG FORESPØRGSEL E-1281/01

af Alexandros Alavanos (GUE/NGL) til Kommissionen

(3. maj 2001)

Om: Problemer som følge af regnmangel og mangel på vand til overrisling i Grækenland

Landbruget i mange områder af Grækenland vil i de følgende måneder få alvorlige problemer som følge af mangel på vand til overrisling. Dette skyldes den ringe regnmængde, der er faldet i vinterperioden, og manglen på store og små projekter (vandreservoirer og andre faciliteter til opsamling af vand samt projekter til styrkelse af de vandførende lag). Allerede nu, efter de ekstremt høje temperaturer for denne årstid (37 °C) i de sidste ti dage af marts og den varme vind, der har blæst i visse områder (Thessalien, Sterea Ellada), er kornet blevet beskadiget i så alvorlig grad, at hele høsten i nogle tilfælde er gået tabt.

På baggrund af, at ikke alene landbrugsproduktionen og landbrugernes indtægter men også miljøet rammes af tørken, og at det derfor er nødvendigt at træffe omgående foranstaltninger, bedes Kommissionen besvare følgende:

1. Er Kommissionen af Grækenland blevet underrettet om en eventuel tørke? Er der af de græske myndigheder blevet forelagt nogen særlig anmodning med henblik på at imødegå situationen og mildne følgerne?

2. Hvad er der planlagt som led i den tredje fællesskabsstøtteramme med henblik på strukturforanstaltninger, der tager sigte på en bedre og mere økonomisk forvaltning af vandressourcerne?

3. Vil alle de producenter, der har lidt tab på deres kornproduktion som følge af de høje temperaturer i marts, få erstatning?

4. Vil der blive truffet foranstaltninger med henblik på at støtte de producenter, der på grund af manglende vandingsvand enten vil blive nødsaget til at opgive dyrkningen eller begrænse deres afgrøder eller blive ramt af produktions- og indkomsttab (fritagelse fra medansvarsafgift for de små producenters vedkommende, gennemførelse af artikel 13, litra b, i forordning (EF) 1750/1999(1) m.m.)?

(1) EFT L 214 af 13.8.1999, s. 31.

Svar afgivet på Kommissionens vegne af Michel Barnier

(16. juli 2001)

1. Kommissionen har ikke for nylig modtaget nogen specielle oplysninger om tørke i Grækenland, og de græske myndigheder har ikke indtil videre fremsat nogen anmodning af den slags, som det ærede medlem omtaler.

2. Ifølge fællesskabsstøtterammen (FSR) for Grækenland gældende for programmeringsperioden 2000-2006 er der planlagt en række foranstaltninger, som har til formål at forbedre forvaltningen af vandressourcerne i Grækenland. Foranstaltningerne er især omtalt i kapitel II på side 56 i FSR. Teksten findes i sin helhed på webstedet www.inforegio.cec.eu.int. Desuden indgår der både i det operationelle program for udvikling af landdistrikter under FSR og i de regionale programmer foranstaltninger, som sigter mod en besparende og rationel udnyttelse af vand til vandingsformål. Som led i de landbrugsmiljøforanstaltninger, der er planlagt i den plan for udvikling af landdistrikterne, som Den Europæiske Udviklings- og Garantifond for Landbruget (EUGFL), Garantisektionen, er med til at finansiere, vil der blive gennemført en række foranstaltninger for at fremme de ekstensive afgrøder, som kræver mindre vanding og er bedre i miljøbeskyttelsessammenhæng på grund af forvaltningen af input og de naturlige ressourcer, herunder vandet.

3. Med hensyn til de indtægtstab, som er en følge af tørken, er der intet retsgrundlag, som tillader EUGFL at gribe ind i forbindelse med de medfinansierede foranstaltninger. Kommissionen er imidlertid rede til at tage stilling til en statsstøtte i overensstemmelse med meddelelse(1) om retningslinjer for statsstøtte i landbrugssektoren, dog forudsat at de græske myndigheder giver meddelelse om en sådan støtte i henhold til artikel 87 (tidl. artikel 92) og artikel 88 (tidl. artikel 93) i EF-traktaten.

4. Faldende høstudbytte og indtægtstab som følge af tørken berettiger ikke i sig selv landbrugsmiljøstøtte i henhold til artikel 13, litra b), i Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), for et af forordningens krav er, at der skal bevares genetisk plantemateriale, som er tilpasset de lokale og regionale forhold, og som er i fare for at forsvinde. Den plan for udvikling af landdistrikterne, som Kommissionen vedtog i september 2000, indeholder således en liste over truede plantearter og -sorter. Der kan ikke føjes nye navne til listen.

Ordningen med medansvarsafgifter blev afskaffet i 1992 i forbindelse med reformen af den fælles landbrugspolitik. Den direkte arealstøtte, som blev indført i forbindelse med denne reform, og som udgør ca. en tredjedel af de samlede indtægter, er steget meget som følge af Agenda 2000 og bidrager til at stabilisere indtægterne for producenter af markafgrøder, idet arealstøtten er et fast beløb og ikke er afhængig af høstudbyttet.

(1) EFT C 28 af 1.2.2000.